Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta’ riforma tal-Isvezja għall-2012u li twassal l-Opinjoni tal-Kunsill dwar il-programm ta’ konverġenza tal-Isvezja għall-perjodu 2012-2015 /* COM/2012/0328 final */





Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta’ riforma tal-Isvezja għall-2012 u li twassal l-Opinjoni tal-Kunsill dwar il-programm ta’ konverġenza tal-Isvezja għall-perjodu 2012-2015 IL-KUNSIL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikoli 121(2) u 148(4) tiegħu, Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika[1], u partikolarment l-Artikolu 5(2) tiegħu, Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi[2], u partikolarment l-Artikolu 6(1) tiegħu, Wara li kkunsidra r-rakkomandazzjoni tal-Kummissjoni Ewropea[3], Wara li kkunsidra r-reżoluzzjonijiet tal-Parlament Ewropew[4], Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkonsulta mal-Kumitat Ekonomiku u Finanzjarju, Billi: (1) Fis-26 ta’ Marzu 2010, il-Kunsill Ewropew qabel mal-proposta tal-Kummissjoni Ewropea li tiġi mnedija strateġija ġdida għall-impjiegi u t-tkabbir, bl-isem ta’ Ewropa 2020, li tkun imsejsa fuq koordinazzjoni msaħħa tal-politiki ekonomiċi u li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli. (2) Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, huwa adotta deċiżjoni dwar il-linji gwida għall-politika tal-Istati Membri dwar l-impjiegi[5], li flimkien jagħmlu l-"linji gwida integrati". L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom. (3) Fit-12 ta’ Lulju 2011, il-Kunsill adotta rakkomandazzjoni dwar il-programm nazzjonali ta’ riforma tal-Isvezja għall-2011 u ta l-opinjoni tiegħu dwar il-programm ta’ konverġenza aġġornat tal-Isvezja għall-perjodu 2011-2014. (4) Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija[6], li fih identifikat lill-Isvezja bħala wieħed mill-Istati Membri li dwaru kellha titwettaq analiżi fil-fond. (5) Fit-2 ta’ Marzu 2012, il-Kunsill Ewropew approva l-prijoritajiet sabiex jiggarantixxi l-istabbiltà finanzjarja, il-konsolidazzjoni fiskali u l-azzjoni li tħeġġeġ it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika. (6) Fl-20 ta’ April 2012, l-Isvezja ressqet il-programm ta’ konverġenza tagħha li jkopri l-perjodu 2012-2015 u l-programm nazzjonali ta’ riforma tagħha għall-2012. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt. Il-Kummissjoni vvalutat ukoll, f’analiżi fil-fond skont l-Artikolu 5 tar-Regolament (UE) Nru 1176/2011, jekk l-Isvezja hix affettwata minn żbilanċi makroekonomiċi. Il-Kummissjoni kkonkludiet fl-analiżi fil-fond tagħha[7] li l-Isvezja qed tesperjenza żbilanċ, għalkemm mhux eċċessiv. (7) Abbażi tal-valutazzjoni tal-programm ta’ konverġenza skont l-Artikolu 5(1) tar-Regolament tal-Kunsill (KE) Nru 1466/97, l-opinjoni tal-Kunsill hi li x-xenarju makroekonomiku fil-bażi tal-projezzjonijiet baġitarji fil-programm hu plawsibbli għall-2012 u ottimist għall-perjodu 2013-2015, fejn it-tkabbir tal-PDG hu mistenni li jkun madwar medja ta’ 3.5 %. Il-previżjoni tar-rebbiegħa 2012 tal-Kummissjoni tipprevedi tkabbir tal-PDG ta’ 2.1 % fl-2013. L-objettiv tal-istrateġija baġitarja deskritt fil-programm hu li tkun żgurata s-sostenibbiltà fit-tul billi jkunu rrispettati r-regoli tal-qafas fiskali Svediż, inkluż il-mira li jkun hemm surplus fis-self nett tal-amministrazzjoni pubblika ta’ 1 % tal-PDG fuq iċ-ċiklu. L-istrateġija timmira wkoll li jiġu ssodisfati r-rekwiżiti tal-Patt ta’ Stabbiltà u Tkabbir, partikolarment billi jkun irrispettat il-valur referenzjarju ta’ 3 % tal-PDG. Il-programm biddel l-objettiv ta’ terminu medju (OTM) tal-baġit minn surplus tal-amministrazzjoni pubblika ta’ 1.0 % tal-PDG għal defiċit ta’ 1.0 % tal-PDG. L-OTM l-ġdid jirrifletti adegwatament ir-rekwiżiti tal-Patt ta’ Stabbiltà u Tkabbir. Minħabba l-bidla, l-OTM, abbażi tal-bilanċ tal-baġit strutturali (kkalkulat mill-ġdid)[8], aktarx li se jintlaħaq matul il-perjodu tal-programm, anke jekk titqies il-probabbiltà ta’ aktar miżuri diskrezzjonarji ta’ espansjoni fl-2013 jew fl-2014, li jistgħu jirriżultaw minn ħtieġa li jerġa’ jingħata l-valur reali tan-nefqa mhux indiċjata tal-Gvern. Ċerti riskji negattivi għall-previżjonijiet baġitarji mill-2013 ’il quddiem huma konnessi ma’ suppożizzjonijiet makroekonomiċi ottimisti. Wara ksur temporanju tan-nefqa referenzjarja fl-2012, ir-rata ta’ tkabbir ippjanata fin-nefqa tal-Gvern, filwaqt li jitqiesu l-miżuri diskrezzjonali ta’ dħul, tkun konformi man-nefqa referenzjarja tal-Patt ta’ Stabbiltà u Tkabbir mill-2013. Il-proporzjon tad-dejn hu taħt is-60 % tal-PDG u, skont il-programm, hu pprojettat li jkompli jonqos matul il-perjodu tal-programm. (8) L-analiżi fil-fond tal-Kummissjoni skont l-Artikolu 5 tar-Regolament (UE) Nru 1176/2011 ikkonfermat li l-Isvezja għandha livell pjuttost għoli ta’ dejn tal-unitajiet domestiċi. Filwaqt li s-sitwazzjoni fis-suq tad-djar u tal-ipoteki ġiet stabbli fl-2011, għad fadal diversi distorsjonijiet strutturali li jheddu l-istabbiltà ta’ dawn is-swieq fit-tul. Ittieħdu miżuri rilevanti biex tissaħħaħ ir-reżiljenza tas-settur finanzjarju. Madanakollu, attwalment hemm numru ta’ politiki fis-seħħ li jistgħu jikkontribwixxu għall-volatilità tas-suq tad-djar u tal-akkumulazzjoni tad-dejn ipotekarju fl-Isvezja, li ngħataw anqas attenzjoni: tnaqqis ġeneruż mit-taxxa fuq il-pagamenti tal-interessi u taxxi baxxi fuq il-proprjetà, ftit amortizzament u regoli tal-kera stretti. Fuq in-naħa tal-provvista, il-monopolju fl-ippjanar lokali, il-proċessi twal tat-tqassim taż-żoni u n-nuqqas ta’ kompetizzjoni jfixklu l-flessibbiltà tal-provvistà tad-djar. (9) Minkejja titjib ġenerali fis-suq tax-xogħol matul l-2011, ir-rati tal-qgħad fost iż-żgħażagħ u l-gruppi vulnerabbli għadhom għoljin, b’mod partikolari għal persuni bi sfond soċjali ta’ migrazzjoni. L-Isvezja bħalissa qiegħda timplimenta diversi miżuri ta’ politika attivi fis-suq tax-xogħol u riformi fl-edukazzjoni biex tindirizza din is-sitwazzjoni. Il-biċċa l-kbira ta’ dawn il-miżuri jidhru rilevanti u kredibbli, għalkemm għadu kmieni wisq biex jiġi vvalutat l-impatt tagħhom. Madanakollu, ir-rilevanza u l-effettività tal-miżura prinċipali mmirata għall-impjiegi taż-żgħażagħ — it-tnaqqis tal-VAT fuq ir-ristoranti u s-servizzi tal-forniment tal-ikel — mhumiex ċerti u jeħtieġ li jiġu eżaminati. Barra minn hekk, il-livell ta’ ambizzjoni jista’ jiżdied jekk l-isfidi jiġu indirizzati b’mod aktar komprensiv, billi jiġu indirizzati wkoll il-pagi relattivament għoljin fit-tarf t’isfel tal-iskala tal-pagi u d-differenzi fil-protezzjoni tal-impjiegi bejn il-ħaddiema regolari u temporanji. (10) L-Isvezja għandha t-tieni l-ogħla nefqa fuq ir-R&Ż bħala sehem tal-PDG fl-UE u hi meqjusa bħala l-mexxej tal-innovazzjoni skont it-Tabella ta’ Valutazzjoni tal-Unjoni tal-Innovazzjoni. Madanakollu, fir-rigward tal-kummerċjalizzazzjoni tal-prodotti innovattivi, l-Isvezja għandha prestazzjoni taħt il-medja tal-UE u turi xejra negattiva. Barra minn hekk, l-Isvezja tidher li qiegħda lura fil-ħolqien ta’ intrapriżi innovattivi b’rata għolja ta’ tkabbir. Barra minn hekk, il-pożizzjoni ġenerali b’saħħitha tal-Isvezja fir-R&Ż hi vulnerabbli minħabba d-dipendenza qawwija tagħha fuq ftit kumpaniji multinazzjonali kbar, li qed jirrilokalizzaw dejjem aktar l-attivitajiet ta’ R&Ż lil hinn mill-Isvezja. Dawn il-kwistjonijiet għandhom jiġu indirizzati fl-abbozz ta’ liġi ġdida dwar ir-riċerka u l-innovazzjoni li hu mistenni fil-ħarifa tal-2012. (11) Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Isvezja. Hi vvalutat il-programm ta’ konverġenza u l-programm nazzjonali ta’ riforma, u ppreżentat reviżjoni fil-fond. Hi qieset ir-rilevanza tagħhom għall-politika fiskali u soċjoekonomika sostenibbli fl-Isvezja kif ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-Rakkomandazzjonijiet (1) sa (4) hawn taħt. (12) Fid-dawl ta’ din il-valutazzjoni, il-Kunsill eżamina l-programm ta’ konverġenza tal-Isvezja, u l-opinjoni tiegħu[9] qed tiġi riflessa partikolarment fir-rakkomandazzjoni (1) hawn taħt. (13) Fid-dawl tar-reviżjoni fil-fond tal-Kummissjoni u ta’ din l-evalwazzjoni, il-Kunsill eżamina l-programm nazzjonali ta’ riforma tal-Isvezja għall-2012 kif ukoll il-programm ta’ konverġenza tagħha. Ir-rakkomandazzjonijiet tagħha skont l-Artikolu 6 tar-Regolament (UE) Nru 1176/2011 huma riflessi partikolarment fir-rakkomandazzjoni (2) hawn taħt, B’DAN JIRRAKKOMANDA li l-Isvezja għandha tieħu azzjoni fil-perjodu 2012-2013 biex: 1. Iżżomm pożizzjoni fiskali soda fl-2012 u fis-snin ta’ wara billi timplimenta l-istrateġija baġitarja kif previst u tiżgura li tkompli tikseb l-objettiv ta’ terminu medju, kif ukoll tilħaq il-valur referenzjarju tan-nefqa. 2. Tieħu aktar miżuri preventivi biex issaħħaħ l-istabbiltà tas-suq tad-djar u tas-self ipotekarju fuq il-perjodu medju, inkluż permezz tat-trawwim ta’ self għaqli, it-tnaqqis tal-preġudizzju tad-dejn fl-iffinanzjar tal-investimenti tad-djar, u l-indirizzar tar-restrizzjonijiet fil-provvista tad-djar u r-regoli tal-kera. 3. Tieħu aktar miżuri biex ittejjeb il-parteċipazzjoni taż-żgħażagħ u l-gruppi vulnerabbli fis-suq tax-xogħol billi tiffoka fuq il-miżuri ta’ politika attivi u effettivi tas-suq tax-xogħol, tinkoraġġixxi aktar flessibbiltà fis-salarji, notevolment fit-tarf t’isfel tal-iskala tal-pagi, tirrevedi aspetti magħżula tal-leġiżlazzjoni għall-ħarsien tal-impjiegi bħal perjodi ta’ prova biex ittaffi t-transizzjoni għall-impjiegi permanenti u tirrevedi l-effettività tar-rata ta’ VAT mnaqqsa attwali fuq ir-ristoranti u s-servizzi tal-forniment tal-ikel biex tappoġġja l-ħolqien tal-impjiegi. 4. Tiffoka l-abbozz tal-liġi dwar ir-riċerka u l-innovazzjoni li jmiss fuq miżuri li jtejbu l-kummerċjalizzazzjoni tal-prodotti innovattivi u l-iżvilupp ta’ teknoloġiji ġodda biex tappoġġa lill-intrapriżi innovattivi b’rata għolja ta’ tkabbir. Magħmul fi Brussell, Għall-Kunsill Il-President [1] ĠU L 209, 02.08.1997, p. 1. [2] ĠU L 306, 23.11.2011, p. 25. [3] COM(2012)328 finali. [4] P7_TA(2012)0048 u P7_TA(2012)0047 [5] Id-Deċiżjoni tal-Kunsill 2012/238/UE tas-26 ta’ April 2012. [6] COM(2012) 68 finali. [7] SWD(2012)160 finali. [8] Bilanċ nett aġġustat ċiklikament ta’ miżuri ta’ darba u temporanji, ikkalkolat mill-ġdid mis-servizzi tal-Kummissjoni abbażi tal-informazzjoni pprovduta fil-programm, permezz tal-metodoloġija maqbula b’mod komuni. [9] Fl-Artikolu 9(2) tar-Regolament tal-Kunsill (KE) Nru 1466/97.